L 151/50
SK
Úradný vestník Európskej únie
2.6.2022
(44)
V súlade so spoločnými kritériami stanovenými v prílohe k nariadeniu (ES) č. 2111/2005 Komisia preto usudzuje, že v tomto čase neexistujú dôvody na zmenu zoznamu leteckých dopravcov, ktorí podliehajú zákazu vykonávania leteckej dopravy v rámci Únie, pokiaľ ide o leteckých dopravcov z Kazachstanu.
(45)
Členské štáty by mali naďalej overovať, či leteckí dopravcovia, ktorí získali osvedčenie v Kazachstane, skutočne dodržiavajú príslušné medzinárodné bezpečnostné normy, a to prioritným vykonávaním inšpekcií na odbavovacej ploche v prípade všetkých uvedených dopravcov v súlade s nariadením (EÚ) č. 965/2012.
(46)
Ak by z akýchkoľvek relevantných bezpečnostných informácií vyplynulo, že v dôsledku nedodržania súladu s príslušnými medzinárodnými bezpečnostnými normami hrozia bezprostredné bezpečnostné riziká, Komisia by mohla byť nútená prijať ďalšie opatrenia v súlade s nariadením (ES) č. 2111/2005.
Leteckí dopravcovia z Moldavska
(47)
V novembri 2021 boli leteckí dopravcovia z Moldavska vyradení z prílohy A k nariadeniu (ES) č. 474/2006 vykonávacím nariadením Komisie (EÚ) 2021/2070 (9) s výnimkou spoločností Air Moldova, Aerotranscargo a Fly One, ktoré nikdy neboli zaradené do prílohy A ani B.
(48)
Úrad civilného letectva Moldavska (ďalej len „CAAM“) listom z 31. marca 2022 poskytol informácie o svojich činnostiach dohľadu za obdobie od novembra 2021 do marca 2022 a ich aktualizáciu.
Okrem aktualizácie PNO vypracovanej na základe hodnotiacej návštevy Únie na mieste v septembri 2021 zahŕňali informácie, ktoré poskytol úrad CAAM, aj aktualizácie týkajúce sa najnovších zmien moldavského národného legislatívneho rámca v oblasti letectva.
(49)
Komisia po preskúmaní poskytnutých informácií a dokumentácie dospela k záveru, že zostávajúce nevyriešené pripomienky, ktoré vyplynuli z hodnotiacej návštevy na mieste v septembri 2021, boli úspešne vyriešené a možno ich uzavrieť.
Vzhľadom na dosiahnutý pokrok Komisia považuje za dostatočné, aby CAAM zasielal ročnú aktualizáciu dovtedy, kým sa nerozhodne inak.
(50)
V súlade so spoločnými kritériami stanovenými v prílohe k nariadeniu (ES) č. 2111/2005 Komisia preto usudzuje, že v tomto čase neexistujú dôvody na zmenu zoznamu leteckých dopravcov, ktorí podliehajú zákazu vykonávania leteckej dopravy v rámci Únie, pokiaľ ide o leteckých dopravcov z Moldavska.
(51)
Členské štáty by mali naďalej overovať, či leteckí dopravcovia, ktorí získali osvedčenie v Moldavsku, skutočne dodržiavajú príslušné medzinárodné bezpečnostné normy, a to prioritným vykonávaním inšpekcií na odbavovacej ploche v prípade uvedených leteckých dopravcov v súlade s nariadením (EÚ) č. 965/2012.
(52)
Ak by z akýchkoľvek relevantných bezpečnostných informácií vyplynulo, že v dôsledku nedodržania súladu s príslušnými medzinárodnými bezpečnostnými normami hrozia bezprostredné bezpečnostné riziká, Komisia by mohla byť nútená prijať ďalšie opatrenia v súlade s nariadením (ES) č. 2111/2005.
Leteckí dopravcovia z Pakistanu
(53)
V marci 2007 bola spoločnosť Pakistan International Airlines zaradená do prílohy B k nariadeniu (ES) č. 474/2006 nariadením Komisie (ES) č. 235/2007 (10) a následne z nej vyradená v novembri 2007 nariadením Komisie (ES) č. 1400/2007 (11).
(54)
Z vyhlásenia pakistanského federálneho ministra pre leteckú dopravu z 24. júna 2020 vyplynulo, že vysoký počet preukazov spôsobilosti pilotov, ktoré vydal Úrad pre civilné letectvo Pakistanu (ďalej len „PCAA“), bol získaný podvodnými spôsobmi.
(9) Vykonávacie nariadenie Komisie (EÚ) 2021/2070 z 25. novembra 2021, ktorým sa mení nariadenie (ES) č. 474/2006, pokiaľ ide o zoznam leteckých dopravcov podliehajúcich zákazu vykonávania leteckej dopravy alebo prevádzkovým obmedzeniam v rámci Únie (Ú. v.
EÚ L 421, 26.11.2021, s. 31).
(10) Nariadenie Komisie (ES) č. 235/2007 z 5. marca 2007, ktorým sa mení a dopĺňa nariadenie Komisie (ES) č. 474/2006 o vytvorení zoznamu Spoločenstva týkajúceho sa leteckých dopravcov, ktorí podliehajú zákazu vykonávania leteckej dopravy v rámci Spoločenstva (Ú. v.
EÚ L 66, 6.3.2007, s. 3).
(11) Nariadenie Komisie (ES) č. 1400/2007 z 28. novembra 2007, ktorým sa mení a dopĺňa nariadenie Komisie (ES) č. 474/2006 o vytvorení zoznamu Spoločenstva týkajúceho sa leteckých dopravcov, ktorí podliehajú zákazu vykonávania leteckej dopravy v rámci Spoločenstva (Ú. v.
EÚ L 311, 29.11.2007, s. 12).